
Reziliens pedagógusok értékrendje

Kulcsszavak: reziliencia; érték; értékrend
A kutatás a reziliens pedagógusok értékrendjébe, illetve értékátadási tevekénységébe kíván betekintést nyújtani. A téma jelentőségét az adja, hogy a reziliens pedagógusok értékrendjének vizsgálatából egyaránt profitálhatnak a már pályán lévő pedagógusok, illetve a tanárszakos hallgatók is, valamint a pályaválasztás előtt álló reziliens tanulók.
A kutatás kérdése, hogy a reziliens pedagógusok a hátrányokkal való megküzdés eredményeképpen milyen értékrenddel rendelkeznek, s ezeknek milyen hatása van a tanítványaikkal való munkára.
A kutatás során 10 reziliens pedagógussal készült félig strukturált életútinterjú. Olyan alanyokat választottunk ki hólabda módszerrel Hajdú-Bihar vármegyéből, akik hátrányos helyzetből indultak, s ennek ellenére diplomát szereztek. Az interjúk szöveghű leiratait az Atlas.ti szoftver segítségével kódoltuk deduktív és induktív eljárás együttes alkalmazásával.
A kutatás eredményeképpen megtudtuk, hogy a reziliens pedagógusok rendelkeznek a tanulás, támogatás, munka tisztelete, tudatosság, kitartás, céltudatosság, elkötelezettség, következetesség értékével. Ezen értékeknek két forrása lehet: a család vagy a reziliens életút. A pedagógusként a diákoknak átadott értékek között megjelennek a családtól kapott értékek mellett a reziliens életút által szerzett értékek is.



